ຜົນການ​ເລືອກ​ຕັ້ງ​ທີ່ Venezuela
ພັກ​ຂອງ​ປະທານາທິບໍດີ Hugo Chavez ​ໄດ້​ຮັບ​ບ່ອນ​ນັ່ງ ຢ່າງ​ນ້ອຍ 90 ໃນ​ຈໍານວນ​ ທັງ​ໝົດ 165 ບ່ອນນັ່ງ ໃນການເລືອກຕັ້ງສະພາ ໃນວັນອາທິດວານນີ້.
ບັນດາເຈົ້າໜ້າທີ່ເລືອກຕັ້ງໃນ Venezuela ກ່າວວ່າ ພັກສັງຄົມນິຍົມຂອງລັດຖະບານປະທານາທິບໍດີ Hugo Chavez ໄດ້ຊະນະບ່ອນນັ່ງຂ້າງຫລາຍໃນການເລືອກຕັ້ງ ສະພາໃນວັນອາທິດວານນີ້ ແຕ່ບໍ່ໄດ້ຮັບຮອດສອງສ່ວນ ສາມຂອງບ່ອນນັ່ງທັງໝົດ ທີ່ຕ້ອງການເພື່ອຮັບຜ່ານຮ່າງ ກົດໝາຍສໍາຄັນໆຕ່າງໆນັ້ນ ເຈົ້າໜ້າທີ່ຈາກສະພາກໍາກັບການເລືອກຕັ້ງແຫ່ງຊາດກ່າວ ໃນວັນຈັນມື້ນີ້ວ່າ ພັກຂອງທ່ານ Chavez ໄດ້ຮັບບ່ອນນັ່ງ ຢ່າງນ້ອຍ 90 ບ່ອນນັ່ງ ໃນຈໍານວນທັງໝົດ 165 ບ່ອນ ໃນສະພາ ໃນຂະນະດຽວທີ່ພັກປະສົມຝ່າຍຄ້ານໄດ້ຮັບບ່ອນນັ່ງຢ່າງນ້ອຍ 59 ບ່ອນນັ່ງ ບັນດາເຈົ້າໜ້າທີ່ກ່າວວ່າ ພວກບ່ອນນັ່ງທີ່ເຫລືອນັ້ນ ແມ່ນຕົກເປັນຂອງພັກທີສາມ ຫລືບໍ່ກໍຍັງບໍ່ທັນໄດ້ຕັດສິນ ເທື່ອວ່າເປັນຂອງພັກໃດ ຜົນຂອງການເລືອກຕັ້ງທີ່ວ່ານີ້ ອໍານວຍໃຫ້ພວກຜູ້ນໍາຝ່າຍຄ້ານມີບ່ອນນັ່ງຫລາຍກວ່າ 1 ສ່ວນ 3 ຢູ່ໃນສະພາ ຊຶ່ງເຮັດໃຫ້ພວກເຂົາເຈົ້າສາມາດຂັດຂວາງປະທານາທິບໍດີ Chavez ບໍ່ໃຫ້ຮັບຜ່ານຮ່າງຍັດຕິທີ່ສໍາຄັນໆໄດ້ເພາະຕ້ອງໄດ້ຮັບສຽງສະໜັບສະໜຸນ ຮອດ 2 ສ່ວນ 3 ຈຶ່ງຈະຮັບຜ່ານເປັນກົດໝາຍໄດ້ນັ້ນ ປະທານາທິບໍດີ Chavez ບໍ່ໄດ້ຢູ່ໃນລາຍຊື່ຂອງຜູ້ສະໝັກເລືອກຕັ້ງ ແຕ່ການລົງຄະ ແນນສຽງນີ້ ຖືວ່າເປັນການລົງປະຊາມະຕິກ່ຽວກັບທ່ານ Chavez ເອງ ກ່ອນການ ເລືອກຕັ້ງປະທານາທິບໍດີສະໄໝໜ້າ ຊຶ່ງກໍານົນຈະມີຂຶ້ນໃນປີ 2012 ນັ້ນ